*Jász Attila*

**Királyfivariációk**

*(első)*

Én vagyok a tökkel ütött királyfi,

fejemen a dinnye épp most virágzik.

*(második)*

Én vagyok a mindentudó királyfi,

nem kell nekem soha leckét csinálni.

*(harmadik)*

Én vagyok a 120 kilós királyfi,

kedvencem a durván őrölt szalámi.

*(negyedik)*

Én vagyok a derékfájós királyfi,

nem tudok csak napi egyszer felállni.

*(ötödik)*

Én vagyok a műveletlen királyfi,

nem tudom, hogy kik azok a királyfik.

*(hatodik)*

Én vagyok a 120 éves királyfi,

minden évben elfelejtek meghalni.